  Майя Бывальцева Удмуртиысь физкультурая, спортъя но егитъёсын ужан политикая министр Игорь Краснов 19-тӥ коньывуонэ пумиськылӥз Россиысь гужем гурт шудонъёсын элькунмылэсь данзэ утем спортсменъёсын. Со сярысь ивортэ «Удмуртия» агентстволэн корреспондентэз. «Владимир Владимирович (Россилэн азьмуртэз Владимир Путин — ред.) куриз, тросгес калык физкультураен мед выроз шуыса. Гурт шудонъёс выллем ужрадъёс пуктэм ужпумез быдэстыны юртто», — пусйиз Краснов. Элькунын улӥсьёс пӧлын физкультураез но спортэз вӧлмытэмзы но ӵошатсконъёсын асьсэды умой возьматыны быгатэмзы понна министр таукаронъёс сётӥз. Призёръёс — Малыхъёслэн но Наговицинъёслэн семьяоссы, армрестлингын 1-тӥ инты утэм Андрей Корякин — данъян грамотаос басьтӥзы. Кызьы вераз удысэтлэн кивалтӥсез, вормисьёслэн семьяосысьтызы пиналъёсты Выль ар азьын Кремле шулдыръяськонэ келяны малпало. Ӵошатсконъёсы ветлэмъёс шудонъёс пумысен мылкыдъёссэс веразы но пусйизы, элькунамы таӵе вожвылъяськонъёс ӟечгес радъясько шуыса. Озьы ик соос куризы югдурез сэрттыны-пертчыны, кудӥз сэрен спортсменъёс ӧз быгатэ басьтыны асьсэлэсь кузьымъёссэс — планшетъёсты. Россиысь улосвылъёслэн командаоссы пӧлын элькунмы 18-тӥ инты басьтӥз, нош со улосвылъёс пӧлын, кытын гуртъёсын улӥсьёслэн лыдзы 600 сюрсозь, — ньылетӥ. ВАТСАН 11-тӥосыз Росси гужем гурт шудонъёс ортчизы Саратовын. Отчы Удмуртиысь Дэри, Можга. Кизнер, Эгра, Кез, Юкаменск, Балезино ёросъёсысь гурт возёсъёсын но мерлык удысын ужась, но спортэн эшъяськись 39 адями пыриськиз. Соос пыриськизы таӵе вожвылъяськонъёсы: армрестлинг, гира ӝутъян, городки, мини-лапта, ӝӧквыл теннис, гозы кыскан, кужымо троеборье, скал кыскисьёслэн, турнасьёслэн, механизаторъёслэн, семьяослэн ӵошатсконъёсы. Тегъёс: Спорт Ижкар ИгорьКраснов Удмуртия гуртшудонъёс  